ทองปิดลบ 3.7 ดอลล์
สัญญาทองคำตลาดนิวยอร์กปรับตัวลงเล็กน้อย  3.7 ดอลล์จากวิตกอินเดียเล็งขึ้นภาษีนำเข้า
17 มี.ค. 2555

สัญญาทองคำตลาดนิวยอร์กปรับตัวลงเล็กน้อย  3.7 ดอลล์จากวิตกอินเดียเล็งขึ้นภาษีนำเข้า
สัญญาทองคำตลาด COMEX (Commodity Exchange) ส่งมอบเดือนเม.ย.ปิดลบ 3.70  ดอลลาร์ หรือ 0.2% ที่ 1,655.80 ดอลลาร์/ออนซ์
การที่รัฐบาลอินเดียเสนองบประมาณที่มีวัตถุประสงค์ในการเพิ่มภาษีนำเข้าทองคำนั้นเป็นปัจจัยลบในตลาด หากงบประมาณของอินเดียมีผลบังคับใช้ ภาษีนำเข้าจะเพิ่มขึ้นเป็น 2 เท่า จาก 2% เป็น 4% สำหรับทองคำมาตรฐาน และจาก 5% เป็น 10% สำหรับทองคำที่ไม่มาตรฐาน
รัฐมนตรีคลังอินเดียระบุว่า การนำเข้าทองและโลหะมีค่าอื่นๆเป็นหนึ่งในเหตุผลหลักที่ทำให้อินเดียขาดดุลบัญชีเดินสะพัด ดังนั้น จึงมีการเสนอปรับขึ้นภาษีดังกล่าว
นักวิเคราะห์กล่าวว่า บรรยากาศที่ซบเซาในช่วงที่ผ่านมาในตลาดทองคำ หลังจากที่ธนาคารกลางสหรัฐ (เฟด) มีมุมมองบวกเกี่ยวกับเศรษฐกิจ และข่าวเกี่ยวกับอินเดีย ดูเหมือนได้บดบังปัจจัยหนุนราคาทอง เช่น ดอลลาร์ที่อ่อนค่าและราคาน้ำมันดิบที่พุ่งขึ้น